Il-ġudizzju ta' Ġuda u Ġerusalemm Iva, araw, is-Sid, il-Mulej tal-eżerċti ineħħi minn Ġerusalemm u minn Ġuda kull irfid u rifda: kull matmura ta' ħobż u kull ħażna ta' ilma; il-qalbieni u l-gwerrier, l-imħallef u l-profeta, il-bassâr u l-anzjan, il-fizzjal tal-ħamsin u n-nobbli, il-kunsillier u l-imgħallem tas-sħarijiet, u l-imħarreġ fil-magħmul. U nagħtihom tfal bi prinċpijiethom; u t-trabi għad jaħkmuhom. Il-poplu jgħakkes wieħed lil ieħor, ħabib lil ieħor. Iż-żgħażagħ jiżżarġnu fuq ix-xjuħ, il-bniedem ta' xejn fuq in-nobbli. U jaqbad wieħed lil ħuh f'dar missieru u jgħidlu: "Int għandek mantar, ejja u aħkem fuqna, ħa tkun din il-ħerba taħt idejk." Imma dakinhar dan iwieġeb: "Jien m'iniex tabib, m'għandix f'dari u la ħobż u lanqas mantar. La tagħmlunix ħakem tal-poplu!" Għax iġġarrfet Ġerusalemm u Ġuda waqgħet. Għax ilsienhom u għemilhom kontra l-Mulej, biex jeħduha kontra l-glorja tiegħu. Il-ħarsa ta' wiċċhom tixhed kontrihom, dnubiethom bħal Sodoma jxandru bla ma jaħbuhom. Ħażin għalihom, għax b'idejhom iġibu fuqhom stess il-ħsara. Hieni l-ġust għax tiġih tajba, għax għad jiekol frott għemilu. Gwaj għall-ħażin, għax tiġih ħażina, għax għemil idejh għad jilħquh. Il-poplu tiegħi, it-tfal għad jaħkmuhom, u n-nisa għad iżarġnu fuqhom. Poplu tiegħi, ħżiena huma l-mexxejja tiegħek, iħarbtu t-triq tal-mogħdija tiegħek. Il-Mulej iqum biex jeħodha magħhom, u jagħmel ħaqq mill-poplu tiegħu. Il-Mulej ġej jagħmel il-ħaqq mill-anzjani u l-prinċpijiet tal-poplu tiegħu: "Intom ħarbattu qasam id-dwieli, sraqtu l-fqir u mlejtu djarkom. Għaliex tgħakksu l-poplu tiegħi, u titħnu wiċċ il-fqir?" Oraklu ta' Sidi, il-Mulej tal-eżerċti. Il-ġudizzju ta' bniet Sijon U jgħid il-Mulej: "Il-bniet ta' Sijon tkabbru, jimxu b'għonqhom imserdak, u b'għajnejhom jegħmżu, jgħaddu jiżżegilgu, u jċekċku ċ-ċnieċel ta' riġlejhom. Għalhekk Sidi għad jiksi bil-qxur il-qorriegħa ta' bniet Sijon, u għerithom jikxfilhom il-Mulej. Dakinhar Sidi jneżżagħhom mit-tlellix tal-ħoloq tal-għekiesi, mix-xmux u l-oqmra, mill-imsielet u l-brazzuletti, mill-filoxx u l-faxex tar-ras, mill-ġawhar imsensel mar-riġlejn, mit-trieħi u l-kwies tal-fwejjaħ, mill-amuleti u ċ-ċrieket, mill-ħoloq għall-imnieħer, mill-ilbies rikk u mill-imnatar, mix-xalel u mill-boroż, mill-mirja u x-xalpi tal-filoxx, mill-ilbies tal-għażel fin, mit-trabant u mill-krâkar. U jkun hemm dakinhar minflok fwieħa, intejjen; minflok trieħi, ħbula; minflok xagħar midfur, qriegħi; minflok ilbies rikk, tgeżwir bix-xkejjer; minflok ġmiel, it-timbru tal-jasar. L-irġiel tiegħek jaqgħu taħt ix-xabla, u l-qalbiena fit-taqtigħa. U l-bwieb tagħha jibku u jixhru, u hi għerja, mitluqa mal-art.